Like a Virgin (τραγούδι, Μαντόνα)

***Like a Virgin*** ονομάζεται το τραγούδι της Αμερικανίδας τραγουδίστριας Μαντόνα από το δεύτερο στούντιο άλμπουμ της, *[[Like a Virgin]]* (1984). Κυκλοφόρησε στις 31 Οκτωβρίου 1984 από την εταιρεία Sire Records, ως το πρώτο σινγκλ του δίσκου. Το τραγούδι γράφτηκε από τους Tom Kelly και Billy Steinberg, και παράχθηκε από τον Nile Rodgers. Ο Steinberg είπε ότι το τραγούδι ήταν εμπνευσμένο από προσωπικές εμπειρίες με σχέσεις του. Ο Rodgers αρχικά θεώρησε ότι το τραγούδι δεν είχε το κατάλληλο hook και πως δεν ταίριαζε στην τραγουδίστρια, αλλά στην πορεία άλλαξε γνώμη και άρχισε να του φαίνεται πιασάρικο, αφού του είχε κολλήσει στο μυαλό. Το "Like a Virgin" επιλέχθηκε να δοθεί στη Μαντόνα από τον Michael Ostin της Warner Bros. Records, αφού άκουσε ένα ντέμο το οποίο τραγούδησε ο Kelly.

Μουσικά, το "Like a Virgin" είναι ένα χορευτικό κομμάτι, που αποτελείται από δύο hooks. Η φωνή της Μαντόνα είναι ψιλή, ενώ ακούγεται μια συνεχής διάταξη synths μαζί με την μπασογραμμή. Οι στίχοι του τραγουδιού είναι διφορούμενοι, αποτελούμενοι από κρυφά υπονοούμενα και ανοιχτοί σε διάφορες ερμηνείες. Το "Like a Virgin" έλαβε θετικά σχόλια από κριτικούς μουσικής, οι οποίοι συχνά το ονομάζουν ως ένα από τα καθοριστικά τραγούδια της Μαντόνα. Έγινε το πρώτο νούμερο ένα σινγκλ της στα διαγράμματα της Αυστραλίας, του Καναδά, της Ευρώπης, της Ιαπωνίας και των Ηνωμένων Πολιτειών, ενώ έφτασε τοπ 10 στον υπόλοιπο κόσμο. Έχει πουλήσει πάνω από πέντε εκατομμύρια αντίτυπα παγκοσμίως.

Το μουσικό βίντεο του τραγουδιού απεικονίζει τη Μαντόνα να πλέει στα κανάλια της Βενετίας σε μια γόνδολα, καθώς και να περιφέρεται γύρω από ένα παλάτι φορώντας ένα λευκό νυφικό. Με το βίντεο, μελετητές σημείωσαν την απεικόνιση της Μαντόνα ως μια σεξουαλικά ανεξάρτητης και ισχυρής γυναίκας. Επίσης, ανέφεραν την ομοιότητα που έχει ο άνδρας με τη μάσκα λιονταριού στο βίντεο, με τον Ευαγγελιστή Μάρκο, αλλά και τη σχέση μεταξύ του ερωτισμού και της ζωτικότητας της Βενετίας. Η Μαντόνα έχει εκτελέσει το κομμάτι σε επτά συναυλίες της. Τις περισσότερες φορές, οι εκτελέσεις του "Like a Virgin" δημιούργησαν έντονες αντιδράσεις και αναστάτωση από τα Μέσα Ενημέρωσης.

Το "Like a Virgin" έχει διασκευαστεί από αρκετούς καλλιτέχνες και έχει ακουστεί ή αναφερθεί σε ταινίες όπως Reservoir Dogs, Moulin Rouge! και Bridget Jones: The Edge of Reason. Το τραγούδι είχε βαθύ κοινωνικό αντίκτυπο. Αρκετές ομάδες που προωθούσαν την παραδοσιακή οικογένεια προσπάθησαν να το απαγορεύσουν, καθώς θεωρούσαν ότι προωθεί ερωτικές σχέσεις εκτός γάμου. Από την άλλη πλευρά, η δημόσια εικόνα της Μαντόνα ως μια ισχυρή, σεξουαλικά ατρόμητη, γεμάτη αυτοπεποίθηση γυναίκα, έγινε ευρέως αποδεκτή από τη νεότερη γενιά, που μιμήθηκε το στυλ και τον τρόπο ντυσίματός της, ένα φαινόμενο που ονομάστηκε «Madonna wannabe». Μελετητές έχουν αναγνωρίσει το "Like a Virgin" ως το τραγούδι που σταθεροποίησε τη θέση της ως pop icon. Επιπλέον, συμπεριλήφθηκε σε αρκετές λίστες και καταλόγους μουσικών κριτικών και περιοδικών, μεταξύ μερικών τα *[[Rolling Stone]]* και *Q Magazine*, ενώ το Rock and Roll Hall of Fame το συμπεριέλαβε στη λίστα "500 Songs That Shaped Rock And Roll".

## Ιστορικό
Το "Like a Virgin" γράφτηκε από τους Billy Steinberg και Tom Kelly. Σε συνέντευξή με τη *[[Los Angeles Times]]*, ο Steinberg εξήγησε ότι το τραγούδι δεν γράφτηκε για τη Μαντόνα ή κάποια συγκεκριμένη τραγουδίστρια, αλλά το εμπνεύστηκε από προσωπικές του εμπειρίες. Η ιδέα για το τραγούδι ξεκίνησε όταν ο Steinberg ζούσε στους αμπελώνες του πατέρα του στην κοιλάδα Coachella, και οδηγούσε ένα κόκκινο φορτηγό. Εκείνη την εποχή ο Steinberg μόλις είχε τελειώσει μια ταραχώδη σχέση και είχε γνωρίσει κάποια άλλη. Αυτό ενέπνευσε τους στίχους του "Like a Virgin", το πώς αντιμετώπισε αυτή τη δύσκολη κατάσταση. Όταν πήγε το τραγούδι στον Kelly, αποφάσισαν ότι θα γινόταν μια συναισθηματική μπαλάντα. Ωστόσο, δεν μπορούσαν να αποφασίσουν πώς θα ταιριάζει η λέξη «virgin (παρθένα)». Ο Steinberg εξήγησε: «δεν προσπαθούσα απλώς να προσθέσω αυτή την άσεμνη λέξη σε ένα στίχο. Ήθελα απλώς να υπονοήσω ότι [...] υπέφερα συναισθηματικά όπως πολλοί άλλοι, αλλά η έναρξη μιας νέας σχέσης είναι τόσο καλή, θεραπεύει όλες τις πληγές και ένιωθα σαν να μην το είχα κάνει ποτέ πριν, γιατί ήταν πολύ πιο βαθιά και πιο ουσιώδης από οτιδήποτε έχω νιώσει».

Ο Kelly ηχογράφησε το ντέμο και κάλεσε τον Michael Ostin του τμήματος A&R της Warner Bros. Records στο σπίτι του για να το ακούσει. Οι Steinberg και Kelly έπαιξαν τέσσερις πέντε μελωδίες για τον Ostin, και προσπάθησαν να αποφασίσουν για ποιον καλλιτέχνη θα ήταν κατάλληλο το κομμάτι. Λόγω της συνάντησής του με τη Μαντόνα την επόμενη μέρα, για να συζητήσουν το δεύτερο στούντιο άλμπουμ της, ο Ostin σκόπευε να της παίξει το ντέμο, πιστεύοντας ότι οι στίχοι και ο ρυθμός της ταίριαζαν. «Όταν το άκουσε η Μαντόνα ενθουσιάστηκε, και κατάλαβα αμέσως ότι ήταν τέλειο για εκείνη και ότι θα το έκανε ένα υπέροχο τραγούδι», θυμήθηκε ο Ostin. Το 2009, σε συνέντευξη με το *[[Rolling Stone]]*, όταν ρωτήθηκε η Μαντόνα ποιες ήταν οι πρώτες της εντυπώσεις αφού άκουσε τα ντέμο των "Like a Virgin" και "Material Girl", η τραγουδίστρια απάντησε:«Μου άρεσαν και τα δύο γιατί ήταν ειρωνικά και προκλητικά ταυτόχρονα, αλλά και αντίθετα με εμένα. Δεν είμαι υλιστικός άνθρωπος, και σίγουρα δεν ήμουν παρθένα, και, παρεμπιπτόντως πώς μπορείς να είσαι «σαν παρθένα». Μου άρεσε το λογοπαίγνιο, νόμιζα ότι ήταν έξυπνο. Είναι τόσο αλλόκοτα και κουλ. Ποτέ δεν πίστευα ότι θα γίνουν κάποια από τα πιο διάσημα τραγούδια μου, ειδικά το δεύτερο».

## Ηχογράφηση και παραγωγή
Στα μέσα του 1984, η Μαντόνα γνώρισε τον παραγωγό Nile Rodgers στα Power Station Studios (τώρα Avatar Studios) στη Νέα Υόρκη. Ο Rodgers αρχικά δεν ήθελε η Μαντόνα να ηχογραφήσει το "Like a Virgin", καθώς ένιωθε ότι ο στίχος «like a virgin» δεν αποτελούσε δυνατό hook, σύμφωνα με τον ίδιο δεν θα γινόταν ένα διαχρονικό σλόγκαν. Ο παραγωγός απέρριψε το τραγούδι αφού άκουσε το ντέμο, το οποίο νόμιζε ότι ακούγεται «πραγματικά ανόητο και καθυστερημένο». Αργότερα, άλλαξε άποψη: «είναι περίεργο γιατί δεν μπορούσα να το βγάλω από το κεφάλι μου αφού το άκουσα, παρόλο που δεν μου άρεσε. Μου φαινόταν πολύ μπάμπλγκαμ ποπ (bubblegum pop), αλλά ωρίμασε μέσα μου. Άρχισε πραγματικά να μου αρέσει. Ο Rodgers θεώρησε ότι ήταν η Μαντόνα αυτή που αναγνώρισε τις δυνατότητες του τραγουδιού, δήλωσε: «της ζήτησα συγνώμη και της είπα "ξέρεις, είναι πολύ πιασάρικο και έχει κολλήσει στο μυαλό μου για τέσσερις μέρες, κάτι σημαίνει αυτό, ας το κάνουμε"». Ως εκ τούτου το τραγούδι τελικά ηχογραφήθηκε. Ο Steinberg ανέφερε για τη διαδικασία ηχογράφησης:«Προς το τέλος του ντέμο μπορείς να ακούσεις τον Tom να τραγουδάει "when your heart beats, and you hold me, and you love me". Αυτό είναι το τελευταίο πράγμα που ακούς στο ντέμο πριν τελειώσει. Η Μαντόνα πρέπει να το είχε ακούσει πολύ, πολύ προσεκτικά, γιατί η δικιά της ηχογράφηση τελειώνει με τις ίδιες ακριβώς λεπτομέρειες του ντέμο μας. Δεν είναι συχνό να μελετά κάποιος τόσο πολύ το ντέμο σου, και να χρησιμοποιεί όλο το περιεχόμενό του. Ήμασταν κολακευμένοι από το πόσο προσεκτικά το ακολούθησε. Ήταν η ιδανική ένωση, το ήξερα από την πρώτη μέρα στο στούντιο. Αυτό που πετύχαμε ήταν παθιασμένο, δημιουργικό [...] Της Μαντόνα της χάλαγε το κέφι ορισμένες φορές κατά τη διάρκεια της ηχογράφησης, όλοι μου είπαν ότι μπορεί να γίνει ένας "δράκος", αλλά εγώ τη βρήκα υπέροχη».Ο Jason Corsaro, ο ηχολήπτης του δίσκου, έπεισε τον Rodgers να χρησιμοποιήσει την τεχνική της ψηφιακής εγγραφής, μια νέα μέθοδο που ο Corsaro πίστευε ότι θα αποτελούσε το μέλλον της ηχογράφησης. Για τη μίξη τραγουδιών, χρησιμοποίησε μια ψηφιακή συσκευή εγγραφής Sony 3324 24-track, και έναν προσαρμογέα Sony F1. Η Μαντόνα ηχογράφησε τα κύρια μέρη του κομματιού σε ένα μουσικό δωμάτιο πιάνου με ξύλινους, ψηλούς τοίχους, που βρισκόταν στο πίσω μέρος του Studio C, γνωστό ως «δωμάτιο RnB» του στούντιο Power Station. Ο Corsaro τοποθέτησε μονωτικά πάνελ γύρω από την τραγουδίστρια και χρησιμοποίησε την κορυφαία κάψουλα μικροφώνου AKG C24, με Schoeps προενισχυτή μικροφώνου, και ισοσταθμιστή Pultec. Μόλις το τραγούδι είχε την έγκριση ολόκληρης της ομάδας, ο Robert Sabino ηχογράφησε τα μέρη του πληκτρολογίου, για τα οποία χρησιμοποίησε το Sequential Circuits Prophet 5, καθώς και πιάνο Rhodes, αλλά και ακουστικό πιάνο, ενώ ο Rodgers έπαιζε Synclavier. Η Μαντόνα, αν και δεν χρειαζόταν, ήταν παρούσα σε κάθε λεπτό των ηχογραφήσεων και της διαδικασίας μίξης. Ο Corsaro σχολίασε: «ο Rodgers ήταν πάντα εκεί, όπως και αυτή. Ποτέ δεν έφυγε».

## Σύνθεση
Μουσικά, το "Like a Virgin" είναι ένα χορευτικό κομμάτι με την εισαγωγή του να αποτελείται από δύο hooks. Σύμφωνα με την παρτιτούρα που δημοσιεύθηκε στο Musicnotes.com από την Alfred Publishing, το τραγούδι ρυθμίζεται σε common time, με μέτριο ρυθμικό τέμπο 118 παλμών ανά λεπτό. Συντίθεται στο κλειδί F major, με τη φωνή της Μαντόνα να κυμαίνεται από χαμηλό τόνο G3 έως υψηλό τόνο C5. Σύμφωνα με τον Rikky Rooksby, η μπασογραμμή στο ίντρο είναι μια επανάληψη του μοτίβου από το μπάσο που υπάρχει στο τραγούδι των Four Tops, "I Can't Help Myself (Sugar Pie Honey Bunch)" (1965). Η μπασογραμμή έχει επίσης ομοιότητα με το "Billie Jean" του Μάικλ Τζάκσον, ειδικά στη δεύτερη στροφή. Η Μαντόνα τραγουδάει με ψιλή φωνή, ενώ η διάταξη του τυμπάνου από τον Tony Thompson ακούγεται παράλληλα με την μπασογραμμή, η οποία επίσης συνοδεύεται από μια διάταξη συνθεσάιζερ. Η αρμονική εξέλιξη του τραγουδιού είναι κυκλική και βασίζεται σε διατονικές συγχορδίες I–IV–viio–iii–vi–ii–V–I.

Όσον αφορά τους στίχους, η Μαντόνα είχε σχολιάσει: «Μου αρέσει το υπονοούμενο, μου αρέσει η ειρωνεία, μου αρέσει ο τρόπος με τον οποίο τα πράγματα μπορούν να μεταφερθούν σε διαφορετικά επίπεδα». Σύμφωνα με τον Rooksby, αυτή η δήλωση τόνισε την ασάφεια των στίχων του τραγουδιού, το οποίο κρέμεται από τη λέξη «like». Ο συγγραφέας ερμήνευσε επίσης την έννοια του τραγουδιού με διαφορετικούς τρόπους. Είπε ότι για πραγματικά παρθένες γυναίκες, τις συμβουλεύει να παραμείνουν ήρεμες πριν από την πρώτη σεξουαλική τους πράξη, ενώ στις έμπειρες γυναίκες λέει ότι μπορούν να ξαναζήσουν τα συναισθήματα που είχαν νιώσει την πρώτη τους φορά. Όσο για τους άντρες, ο συγγραφέας ανέφερε ότι το τραγούδι παρουσιάζει μια ναρκισσιστική εικόνα τους, καθώς μπορούν να κάνουν μια γυναίκα να ξεχάσει τις προηγούμενες σχέσεις της και να νιώσει τη σεξουαλική πράξη σαν να ήταν η πρώτη φορά.

## Κριτικές
[εναλλ.=|αριστερά|μικρογραφία|230x230εσ|Η Μαντόνα τραγουδά το "Like a Virgin" στην [Confessions Tour, 2006]]
Θεωρούμενο ως ένα από τα πιο διάσημα σινγκλ της Μαντόνα, το "Like a Virgin" δέχτηκε κυρίως θετικές κριτικές. Ο Stephen Thomas Erlewine από την *[[Allmusic]]* είπε ότι το "Like a Virgin", μαζί με το "Material Girl" από το ίδιο άλμπουμ, καθιέρωσε τη Μαντόνα ως ίνδαλμα. Επίσης ανέφερε, ότι και τα δύο τραγούδια επισκίασαν το υπόλοιπο άλμπουμ «επειδή είναι ένας τέλειος συνδυασμός θέματος και ήχου». Η Debbie Miller από το *[[Rolling Stone]]* σχολίασε ότι η φωνή της Μαντόνα «δεν έχει τη δύναμη ή το εύρος, ας πούμε τις Σίντι Λόπερ, αλλά ξέρει να λειτουργεί την πίστα χορού». Το 2016, το ίδιο περιοδικό κατέταξε το τραγούδι ως το πέμπτο καλύτερο της τραγουδίστριας και έγραψαν: «αν και η λέξη παρθένα είναι η μόνη σεξουαλική αναφορά στους στίχους, εξακολουθεί να ακούγεται γεμάτο λαγνεία». Το 2014, ο Ryan Reed, γράφοντας επίσης για το *Rolling Stone*, χαρακτήρισε το τραγούδι «κλασικό», όπως έκανε και ο Sal Cinquemani του *Slant Magazine*. Η πύλη *Digital Spy* το ονόμασε «αδιαμφισβήτητα κλασικό», λέγοντας ότι έχει μια από τις καλύτερες μπασογραμμές στην ποπ μουσική, ενώ τόνισε τους στίχους ως «εκπληκτικά διφορούμενους» και «αμέσως αξέχαστους».

Ο Dave Karger από το *[[Entertainment Weekly]]*, σε μια αναθεώρηση του άλμπουμ το 1995, ένιωσε ότι το τραγούδι είναι λίγο επαναλαμβανόμενο και ανώριμο σε σύγκριση με το τώρα. Ο Jim Farber από το ίδιο περιοδικό είπε ότι το κομμάτι βοήθησε στη διεύρυνση του συμπλέγματος «madonna-whore». Ο Alfred Soto από το *Stylus Magazine* θεώρησε ότι το τραγούδι ήταν κομψό για το στυλ του. Η Katie Henderson από την ''Guardian'' σχολίασε ότι το τραγούδι είναι ζουμερό από τη φύση του. Ο Michael Paoletta από το *[[Billboard]]* σχολίασε ότι το τραγούδι διατηρούσε μια «πυρετώδη dance-rock δυναμική». Το 2019, ο Chuck Arnold από το ίδιο μουσικό περιοδικό, είπε ότι είναι ένα από τα καλύτερα και σπουδαιότερα σινγκλ της Μαντόνα, και αυτό που «άλλαξε το παιχνίδι για αυτήν, μεταφέροντας την από ντίσκο ντίβα σε μελλοντική βασίλισσα της ποπ [...] 35 χρόνια μετά, εξακολουθεί να είναι εξαιρετικά πιασάρικο».

Το 2000, το "Like a Virgin" τιμήθηκε από τα *Rolling Stone* και *[[MTV]]*, ως το τέταρτο καλύτερο ποπ τραγούδι στη λίστα "100 Greatest Pop Songs", ενώ το 2003 ψηφίστηκε ως το δέκατο καλύτερο τραγούδι των τελευταίων 25 ετών από το *VH1*. Την ίδια χρονιά, οπαδοί της Μαντόνα ρωτήθηκαν από το *Q Magazine* να ψηφίσουν τα 20 καλύτερα τραγούδια της τραγουδίστριας, και το "Like a Virgin" έλαβε την πέμπτη θέση. Το τραγούδι τοποθετήθηκε στο νούμερο ενενήντα πέντε, στον κατάλογο "Hot 100 All-Time Top Songs" από το *Billboard*.

### Αναγνώριση και βραβεία

## Εμπορική απόδοση
Το "Like a Virgin" κυκλοφόρησε στις αρχές του Νοεμβρίου 1984, με στόχο τη χριστουγεννιάτικη αγορά. Γρήγορα, έγινε ένα από τα σινγκλ της με τις γρηγορότερες και μεγαλύτερες πωλήσεις στην ιστορία της Warner Bros. Records. Έγινε η πρώτη από τις συνολικά δώδεκα νούμερο ένα επιτυχίες της Μαντόνα στο διάγραμμα Billboard Hot 100. Έκανε ντεμπούτο στο σαράντα οκτώ, στις 17 Νοεμβρίου του 1984. Μετά από πέντε εβδομάδες, στις 22 Δεκεμβρίου 1984, σκαρφάλωσε στην κορυφή του τσαρτ και παρέμεινε εκεί για έξι συνεχόμενες εβδομάδες. Πιστοποιήθηκε τελικά χρυσό από την Ένωση Βιομηχανιών Ηχογραφήσεων της Αμερική (RIAA), στις 10 Ιανουαρίου 1985, για την πώληση 1,000,000 αντιτύπων στις Ηνωμένες Πολιτείες. Μέχρι το το 1999, είχε πουλήσει 1,900,0000 φυσικά αντίτυπα εκεί, ενώ από το 2010 και μετά έχει πουλήσει 240,000 ψηφιακά αντίτυπα. Έφτασε επίσης νούμερο ένα στο τσαρτ Hot Dance Music/Club Play, ενώ αποτέλεσε την πρώτη της τοπ 10 είσοδο στο τσαρτ Hot R&B/Hip-Hop Songs, όπου έφτασε μέχρι την ένατη θέση. Ήταν το δεύτερο πιο επιτυχημένο σινγκλ στις Ηνωμένες Πολιτείες το 1985, με τη Μαντόνα να είναι η πιο επιτυχημένη ποπ καλλιτέχνης της χρονιάς. Στον Καναδά, έκανε ντεμπούτο στον εβδομήντα ένα, στις 24 Νοεμβρίου 1984, και κατέκτησε την κορυφή του διαγράμματος στις 19 Ιανουαρίου 1985. Ήταν παρόν για συνολικά είκοσι τρεις εβδομάδες, και κατατάχθηκε ως το τριακοστό πέμπτο πιο εμπορικό τραγούδι της χρονιάς για το 1985.

Το τραγούδι έκανε ντεμπούτο στο τσαρτ του Ηνωμένου Βασίλειου στις 17 Νοεμβρίου 1984 στον αριθμό πενήντα ένα, και έφτασε μέχρι την τρίτη θέση στις 12 Ιανουαρίου 1985. Πέρασε συνολικά δεκαοκτώ εβδομάδες στο γράφημα και πιστοποιήθηκε χρυσό από τη Βρετανική Φωνογραφική Βιομηχανία (BPI), για την πώληση 500,000 αντιτύπων στο Ηνωμένο Βασίλειο. Σύμφωνα με την *Official Charts Company*, μέχρι τον Αύγουστο του 2018 το τραγούδι είχε πουλήσει 892,000 αντίτυπα, ενώ το 2019 είχαν ανέβει στα 925,000, μαζί με τις πωλήσεις από τις πλατφόρμες streaming. Στην υπόλοιπη Ευρώπη, έφτασε τοπ 10 σε Αυστρία, Βέλγιο, Γαλλία, Γερμανία, Ιρλανδία, Ολλανδία, Νορβηγία και Ελβετία. Το περιοδικό *Music & Media* magazine ανακοίνωσε ότι είχε πουλήσει 1,500,000 αντίτυπα στην Ευρώπη μέχρι τον Σεπτέμβριο του 1985. Το "Like a Virgin" έγινε το πρώτο νούμερο ένα χιτ της Μαντόνα στην Αυστραλία, και στο Japanese International Singles διάγραμμα. Έφτασε τη δεύτερη θέση σε Νότια Αφρική και Νέα Ζηλανδία, δεκαπέντε στη Σουηδία και στην κορυφή του Eurochart Hot 100 Singles.

Έχει πουλήσει πάνω από πέντε εκατομμύρια αντίτυπα παγκοσμίως, ενώ μέχρι τον Φεβρουάριο του 2021 έχει συγκεντρώσει 87 εκατομμύρια προβολές στο YouTube και 128 εκατομμύρια streams στο Spotify.

## Μουσικό βίντεο

### Ιστορικό και ανάπτυξη
Όπως και το σινγκλ, το μουσικό βίντεο κυκλοφόρησε με στόχο τη χριστουγεννιάτικη αγορά, σε τιμή πώλησης 19,98 δολάρια. Το βίντεο, σκηνοθετημένο από τη Mary Lambert, που είχε δουλέψει με τη Μαντόνα και στο "Borderline" την ίδια χρονιά, γυρίστηκε στη Βενετία και στη Νέα Υόρκη τον Ιούλιο του 1984. Η Μαντόνα απεικονίζεται ως παρθένα γυναίκα από επιλογή, αλλά με μια πορνογραφική φαντασία, καθώς περπατά σε μαρμάρινα δωμάτια, φορώντας νυφικό. Εναλλάσσεται με σκηνές μιας προκλητικής Μαντόνα πάνω σε μια γόνδολα. Σχολίασε: «[Η Lambert] ήθελε να είμαι το σύγχρονο, κοσμικό κορίτσι που είμαι. Αλλά τότε θέλαμε να πάμε πίσω στο χρόνο και να χρησιμοποιήσω τον εαυτό μου ως πραγματική παρθένα». Το βίντεο ξεκινά με τη Μαντόνα να επιβιβάζεται σε ένα σκάφος από τη γέφυρα του Μπρούκλιν και να ταξιδεύει στη ιταλική πόλη. Καθώς φτάνει στην πόλη, κινείται παραπλανητικά και μιμείται μια στριπτιζέζ. Φοράει μαύρο φόρεμα και μπλε παντελόνι, καθώς και πολλά κολιέ με χριστιανικά σύμβολα. Τραγουδά με πλήρη ένταση καθώς βλέπει ένα λιοντάρι να περπατά ανάμεσα στις στήλες του μουσείου Punta della Dogana, Βενετία. Στη συνέχεια, το βίντεο δείχνει παιχνίδια που περιλαμβάνουν καρναβαλίστικες μάσκες, ενώ άνδρες και λιοντάρια απεικονίζονται με υπαινιγμούς σε πρακτικές του 18ου αιώνα και τον Άγιο Μάρκο.

Η Sheila Whiteley, συγγραφέας του *Women and popular music: sexuality, identity, and subjectivity*, θεώρησε ότι η εικόνα της Μαντόνα επιδιώκει να συμβολίσει την άρνηση της σεξουαλικής εμπειρίας, αλλά οι σκηνές στη γόνδολα καταφέρνουν να το διαψεύσουν. Η εμφάνιση του αρσενικού λιονταριού επιβεβαιώνει την υποκείμενη ζωώδη ομιλία, η οποία αναφέρεται σε παραμύθια αλλά και πορνογραφικό σεξ. Η Whiteley παρατήρησε επίσης, ότι, στο βίντεο, ο εραστής της τραγουδίστριας φορά μια μάσκα λιονταριού και ότι, όταν αρχίζει να «παίζει» μαζί του, εγκαταλείπει την αθώα εμφάνισή της και δείχνει την τάση της να παρασυρθεί από ζωώδες ερωτικό πάθος. Μόλις η επιθυμία της ικανοποιείται, ο σύντροφός της γίνεται μεταφορικά ένα κτήνος. Η Μαντόνα σχολίασε για τα γυρίσματα με το λιοντάρι:«Το λιοντάρι δεν έκανε τίποτα από αυτά που έπρεπε να κάνει και κατέληξα να στηρίζομαι στον πυλώνα, με το κεφάλι του στον καβάλο μου [...] Νόμιζα ότι θα με δάγκωνε, σήκωσα το πέπλο μου, το κοίταξα στα μάτια [το λιοντάρι] και άνοιξε το στόμα του για να αφήσει έναν τεράστιο βρυχηθμό. Φοβήθηκα τόσο πολύ που "η καρδιά μου έπεσε στα παπούτσια μου". Όταν τελικά απομακρύνθηκε από μένα, η σκηνοθέτρια φώναξε "cut", και έπρεπε να κάνω ένα μεγάλο διάλειμμα. Τέλος πάντων, αλλά μπορούσα πραγματικά να ταυτιστώ με το λιοντάρι. Νιώθω ότι στην προηγούμενη ζωή ήμουν λιοντάρι, γάτα ή κάτι παρόμοιο».

### Ανάλυση και υποδοχή
Μελετητές σημείωσαν την έκφραση της βενετσιάνικης ζωτικότητας στο βίντεο. Η συγγραφέας Margaret Plant (2002) σχολίασε: «με το λιοντάρι του Αγίου Μάρκου και το παρθένο μέτωπο της πόλης, η αρχαία και "ιερή" Βενετία έγινε ένας λαϊκός κόσμος που περιστρέφεται με μεγάλη ενέργεια, και του οποίου η κυκλοφορία είναι άπειρη». Σημείωσε επίσης, ότι ο Άγιος Μάρκος ήταν σύμβολο μιας εποχής που το σεξουαλικό έγκλημα τιμωρούταν σοβαρά στη Βενετία, και ότι, πράξεις βιασμού, ομοφυλοφιλίας και πορνείαςπροκαλούσαν την απώλεια μύτης, χεριού ή μερικές φορές και της ίδιας της ζωής. Η Μαντόνα φάνηκε να αμφισβητεί αυτή τη βία και να προσπαθεί να αυξήσει τα όρια της ανοχής. Η σκηνή όπου ο άντρας με τη μάσκα λιονταριού την παίρνει στο βενετσιάνικο παλάτι, αντιπροσωπεύει τον άγιο που συνοδεύει την υποτιθέμενη παρθένα, και η Μαντόνα γίνεται σύμβολο της La Serenísima, δηλαδή της Βενετικής Δημοκρατίας. Η Plant ανέφερε επίσης ότι η Μαντόνα αποκατέστησε την ενέργεια και τον ερωτισμό της πόλης, η οποία είχε αρχικά ονομαστεί προς τιμήν της Αφροδίτης. Καθώς αλλάζει την μπλε μπλούζα της σε μαύρη κατά τη διάρκεια του βίντεο, η Μαντόνα επιδεικνύει την κυριαρχία και τη γενναιότητά της στην πόλη, η οποία είχε τη φήμη ότι μετατρέπει τους επισκέπτες της σε θύματα. Η Carol Clerk (2002) σχολίασε ότι, με το βίντεο «οι μέρες της Μαντόνα ως φτηνή και χαρούμενη βίντεο αστέρας τελείωσαν. Τώρα άρχισε να είναι ένα σοβαρό κομμάτι του θεάματος».

Το 1985, ένα live μουσικό βίντεο του "Like a Virgin" από τη The Virgin Tour, που γυρίστηκε στο Ντιτρόιτ, χρησιμοποιήθηκε για την προώθηση της κυκλοφορίας του live άλμπουμ *[[Madonna Live: The Virgin Tour]]*. Αυτή η έκδοση ήταν υποψήφια για Best Choreography στα MTV Video Music Awards 1986. Η live παράσταση του κομματιού στην Blond Ambition Tour στο Παρίσι, κυκλοφόρησε στις 9 Μαΐου 1991 ως μουσικό βίντεο, για την προώθηση του ντοκιμαντέρ, . Αυτή η έκδοση ήταν υποψήφια για δύο βραβεία στα MTV Video Music Awards 1991, στις κατηγορίες Best Female Video και Best Choreography. Το VH1 τοποθέτησε το βίντεο στο νούμερο εξήντα ένα, στη λίστα "100 Greatest Videos".

## Ζωντανές εμφανίσεις
[εναλλ.=|αριστερά|μικρογραφία|200x200εσ|Η Μαντόνα εκτελεί το "Like a Virgin" φορώντας νυφικό, [The Virgin Tour, 1985]]
Η Μαντόνα τραγούδησε το "Like a Virgin" στα πρώτα MTV Video Music Awards, το 1984, όπου εμφανίστηκε στη σκηνή πάνω σε μια γιγαντιαία γαμήλια τούρτα ντυμένη νύφη και τη διάσημη "boy-toy" ζώνη της. Το αποκορύφωμα της τολμηρής της ερμηνείας ήταν όταν άρχισε να κυλιέται ερωτικά στη σκηνή. Θεωρείται μία από τις πιο εμβληματικές και φημισμένες εμφανίσεις στην ιστορία του MTV. Το 1985, στην The Virgin Tour, η τραγουδίστρια φορούσε ξανά νυφικό, και σε κάποιο σημείο της εμφάνισης τραγούδησε απόσπασμα από το "Billie Jean" του Μάικλ Τζάκσον. Μπαλόνια έπεφταν προς το κοινό καθώς κυλιόταν στη σκηνή, κρατώντας μια ανθοδέσμη στο χέρι. Η παράστασή συμπεριλήφθηκε στο βίντεο *[[Madonna Live: The Virgin Tour]],* όπου καταγράφηκε στο Ντιτρόιτ, Μίσιγκαν.

Το 1987, στην Who's That Girl Tour, στο τραγούδι δόθηκε μια κωμική χροιά, ενώ περιλάμβανε αποσπάσματα από το "I Can't Help Myself (Sugar Pie Honey Bunch)" των The Four Tops. Τα κομμάτια που αποτελούσαν το outfit της, αφαιρούνταν ένα προς ένα, έως ότου έμενε με ένα μαύρο κορσέ. Τελείωνε την παράσταση της, φλερτάροντας με έναν από τους χορευτές, ο οποίος έπαιζε τον ρόλο του γαμπρού. Δύο σόου από διαφορετικές συναυλίες μπορούν να βρεθούν στα live βίντεο: *Who's That Girl: Live in Japan,* γυρισμένο στο Τόκιο στις 22 Ιουνίου 1987, και στο *[[Ciao Italia: Live from Italy]]*, γυρισμένο στο Τορίνο στις 4 Σεπτεμβρίου 1987.
[εναλλ.=|μικρογραφία|275x275εσ|Η αμφιλεγόμενη εκτέλεση του τραγουδιού στην [Blond Ambition Tour, 1990]]
Για την περιοδεία Blond Ambition Tour (1990), το κομμάτι είχε τροποποιηθεί σε μια εκδοχή επηρεασμένη από μεσανατολική μουσική. Η παράσταση είχε τολμηρή χορογραφία, με τη Μαντόνα να φοράει έναν μυτερό χρυσό κορσέ, ενώ προσποιούταν ότι αυνανιζόταν πάνω σε ένα κόκκινο μεταξωτό κρεβάτι, συνοδευόμενη από δύο χορευτές με επίσης κωνικά σουτιέν, τα οποία σχεδίασε ο Ζαν-Πολ Γκοτιέ. Η εμφάνιση δημιούργησε διαμάχες, ειδικά στο Τορόντο, όπου η αστυνομία απείλησε να τη συλλάβει για επιδειξία, εκτός αν ακύρωνε αυτό το κομμάτι της συναυλίας. Η Μαντόνα τελικά δεν άλλαξε τη ροή του σόου και ούτε συνελήφθη. Δύο διαφορετικές εκδοχές της παράστασης μαγνητοσκοπήθηκαν και κυκλοφόρησαν στα live βίντεο: *Blond Ambition: Japan Tour 90,* στη Γιοκοχάμα στις 27 Απριλίου 1990, και *[[Blond Ambition World Tour Live]]*, στη Νίκαια στις 5 Αυγούστου 1990. Στην παγκόσμια περιοδεία The Girlie Show Tour (1993), η Μαντόνα φορούσε σμόκιν κοστούμι και ψηλό καπέλο, ενώ μιμούταν την ηθοποιό Μαρλέν Ντίτριχ και τραγουδούσε με έντονη γερμανική προφορά. Εκφωνούσε τη λέξη «virgin» ως «wirgin», και περιέλαβε ένα απόσπασμα από το τραγούδι της ηθοποιού, "Falling in Love Again (Can't Help It)". H προφορά και ο ρυθμός του τραγουδιού έδωσαν στο τραγούδι έναν αέρα παρωδίας. Η παράσταση ήταν εμπνευσμένη από την ταινία Μαρόκο (1930). Κυκλοφόρησε στο *[[The Girlie Show: Live Down Under]]*, μαγνητοσκοπημένη στο Σίδνεϊ στις 19 Νοεμβρίου 1983.

Η εκτέλεση του "Hollywood" στα MTV VMA 2003, αναδημιούργησε την εκτέλεση του "Like a Virgin" στα MTV του 1984. Η παράσταση ξεκίνησε με την Μπρίτνεϊ Σπίαρς να βγαίνει από μια τεράστια γαμήλια τούρτα και να τραγουδάει τους πρώτους στίχους. Αργότερα, εμφανίζεται και η Κριστίνα Αγκιλέρα. Η Μαντόνα κάνει είσοδο πάνω στην τούρτα, ντυμένη σαν γαμπρός και τραγουδώντας το "Hollywood". Κατά τη διάρκεια της παράστασης, φιλάει στο στόμα και τις δύο τραγουδίστριες.

Το 2006, στην Confessions Tour, στο σινγκλ δόθηκε ένα θέμα ιππασίας. Η τραγουδίστρια φορούσε ένα στενό, ολόσωμο, μαύρο κοστούμι και τραγουδούσε πάνω σε ένα δερμάτινο άλογο καρουζέλ, με ακτίνες Χ από σπασμένα κόκαλα να προβάλλονται στις οθόνες στο παρασκήνιο. Οι ακτίνες ήταν από το ατύχημα που είχε με το άλογό της στα 47α γενέθλιά της. Η παράσταση βρίσκεται στο live άλμπουμ *[[The Confessions Tour]]* (2007). Το 2008, στη Sticky & Sweet Tour, η Μαντόνα το τραγούδησε στη Ρώμη και το αφιέρωσε στον Πάπς Βενέδικτο ΙΣΤ΄. Σχολίασε: «θα ήθελα να αφιερώσω αυτό το τραγούδι στον Πάπα, ξέρω ότι με αγαπά». Ζήτησε επίσης από το κοινό να το τραγουδήσει μαζί της. Το εκτέλεσε και στην The MDNA Tour (2012), στην τρίτη ενότητα του σόου, μαζί με στοιχεία από το "Evgeni's Waltz". Ένα remix του "Like a Virgin" από Γάλλο παραγωγό μουσικής, εκτελέστηκε στη Rebel Heart Tour (2015–2016), με τη Μαντόνα να χορεύει μόνη της πάνω στη σκηνή. Η παράσταση συμπεριλήφθηκε στο live άλμπουμ ''Rebel Heart Tour'' που ηχογραφήθηκε στο Σίδνεϊ. Κυκλοφόρησε τον Σεπτέμβριο του 2017.

## Επανεκτελέσεις και χρήση στη λαϊκή κουλτούρα

Στην εναρκτήρια σκηνή της ταινίας Reservoir Dogs (1992), γραμμένη και σκηνοθετημένη από τον Κουέντιν Ταραντίνο, ο Mr. Brown (που παίζετε επίσης από τον Ταραντίνο) επιμένει ότι το "Like a Virgin" είναι μια μεταφορά για τα μεγάλα πέη. Όταν η Μαντόνα γνώρισε τον Ταραντίνο σε ένα πάρτι μετά την κυκλοφορία της ταινίας, του έδωσε ένα αντίτυπο του άλμπουμ της *[[Erotica]]* (1992), υπογράφοντας: «Κουέντιν, αναφέρεται στην αγάπη, όχι στο πέος». Το τραγούδι επίσης εμφανίζεται στο σάουντρακ του φιλμ Moulin Rouge! (2001), όπου σε μια σκηνή, οι χαρακτήρες Harold Zidler (Τζιμ Μπρόντμπεντ) και The Duke of Monroth (Τζιμ Μπρόντμπεντ) το τραγουδούν. Το 2004, στην ταινία Bridget Jones: The Edge of Reason, ο πρωταγωνιστικός ρόλος διδάσκει το τραγούδι σε γυναίκες σε φυλακή της Ταϊλάνδης. Όταν ενοχλείται που δεν το τραγουδούν καλά, τους λέει: «αν είναι κάτι η Μαντόνα είναι τελειομανής!».

Σε ένα από τα επεισόδια της τηλεοπτικής εκπομπής Grey's Anatomy, ο χαρακτήρας της Cristina Yang μουρμουρίζει το τραγούδι κατά τη διάρκεια της χειρουργικής επέμβασης για να επικεντρωθεί. Ωστόσο, όταν η βοηθός της, Lexie Gray, αρχίζει να το τραγουδά δυνατά, η Cristina την κοιτάζει επιθετικά μέχρι να σταματήσει. Το 2009, ο τίτλος του κομματιού αναφέρθηκε στη μεγάλη επιτυχία του Train, "Hey, Soul Sister", στους στίχους: "I believe in you / Like a virgin you're Madonna / And I'm always gonna wanna blow your mind". Επανεκτελέστηκε στη σειρά Glee το 2010, στο επεισόδιο "The Power of Madonna". Στη σκηνή συμμετείχαν οι Τζόναθαν Γκροφ, Τζέιμα Μέις, Λία Μισέλ, Κόρι Μοντέιθ, Μάθιου Μόρισον και Νάγια Ριβέρα.

Το 2014, η Κριστίνα Σκούτσια, μια μοναχή τραγουδίστρια που κέρδισε τη σεζόν του The Voice (Ιταλία) εκείνης της χρονιάς, κυκλοφόρησε μια μπαλάντα του τραγουδιού ως το πρώτο της σινγκλ, μια διασκευή που η ίδια η Μαντόνα επαίνεσε.

## Tracklisting

* **US 7" single**
# "Like a Virgin" (album version)&nbsp;– 3:38
# "Stay" (album version)&nbsp;– 4:04

* **US/CAN 12" maxi single**
# "Like a Virgin" (extended dance remix)&nbsp;– 6:04
# "Stay" (album version)&nbsp;– 4:04

* **Japanese 12" vinyl promo single**
# "Like a Virgin" (extended dance remix)&nbsp;– 6:07
# "Supernatural Love" (από Ντόνα Σάμερ)&nbsp;– 6:11

***Germany / UK CD Maxi Single (1995)**
# "Like a Virgin" (extended dance remix)&nbsp;– 6:04
# "Stay"&nbsp;– 4:04

## Συντελεστές και προσωπικό

* Μαντόνα – φωνητικά
* Billy Steinberg – στιχουργός
* Tom Kelly – στιχουργός
* Nile Rodgers – παραγωγός, προγραμματισμό τυμπάνων, κιθάρα
* Bernard Edwards – μπάσο
* Tony Thompson – τύμπανα
* Rob Sabino – συνθεσάιζερ
* Jellybean Benitez – 12" remixer
* Larry Williams – φωτογραφία (12" εξώφυλλο)

## Υποσημειώσεις
* a.Στη μουσική, η λέξη "hook" αναφέρεται στο κομμάτι ενός τραγουδιού που τραβά το αυτί του ακροατή. Με άλλα λόγια, είναι μια λυρική γραμμή ή μελωδική φράση που κάνει το τραγούδι αξέχαστο.

## Παραπομπές

## Βιβλιογραφία

*
*
*
*
*
*
*
*
*
*
*
*
*
*
*
*
*
*

## Εξωτερικοί σύνδεσμοι
* 
* 
* "Madonna - Like a Virgin" (Audio) στο Spotify
* "Madonna - Like a Virgin" (Στίχοι του τραγουδιού)

Κατηγορία:Τραγούδια της Μαντόνα
Κατηγορία:Singles του 1984
Κατηγορία:Τραγούδια του 1984
Κατηγορία:Singles της Warner Bros. Records